RUSAK SAKALASAN (Serial Utuh Ujai)
Oleh: Adum M. Sahriadi
Kada lawas imbah baridarnya pilim-pilim purnu nang gigir dipandirakan di tipi, di SMA Sambang Lihum kakanakannya pina malain-lain kalakuan. Pukuknya bila takumpulan pasti kada jauh pamandiran pada nang carubu tu. Rupanya pilim tu baidar juwa di sakulahan. Siapa lagi mun kada Utuh Kumandrah nang tukang idar. Nang rusaknya lagi di padang babinian, pukuknya antara sarik wan kagum wan artis idulanya. Rancak juwa babinian ne katahuan mahayal rahatan balajar di kalas.
Takisah hari itu palajaran biulugi nang diajari Guru Apur. Guru Apur ne urangnya anum, tapi hanyar saminggu kawin. Imbah masuk ka dalam kalas, lalu Guru Apur ne betakun wan murid-muridnya. “Nah anak-anak, kira-kira bagian tubuh mana yang dalam keadaan terkena rangsangan akan otomatis membesar, bahkan hingga 10 kali lipat?”
Gigir kalas, apalagi padang babinian. “Aaaaah bapak, joroknya pang tatakunan!” ujar Aluh Dangkik nang langsung manjawab imbah tatakunan tadi kaluar.
Mandangar sasahutan Aluh Dangkik Guru Apur diam haja sambil manahani kurihing, “Ada lagi nang handak bapandir?” jar Guru Apur pulang.
“Enggih…. bapak jorok banar!” jar si Enor pulang matan balakang baucap.
“Nah am, kaeni haja, siapa nang satuju mun bapak jorok?” takun guru Apur nang langsung dikuriaki kakanakan, “Huuuuuuuuuuuuuuuuu….!” Sunyaan kakanakan babinian maangkat tangan.
“Nah, kanapa maka babiniannya haja nang meangkat tangan, mana lakiannya?” jar Guru Apur.
“Kami paham haja Pa ae,” jar Utuh Ujai manyahuti mulai balakang.
“Paham napa, Jai?”
“Pian hanyar kawin pang, supan mun ulun manyambat,” jar Utuh Ujai kukurihing.
Malihat kalakuan kakanakan kaetu wan jawapan nang pina maaneh, jadi tapaksa guru Apur banahap manjalasakan. “Kaeni, buhan kam ne talalu tinggi antena, jadi bapa bingung, kanapa samingguan ne pamandiran bagian kam pina caramaian wan carubu banar? Dangarakan baik-baik. Partama, bearti bagian kam malam tadi kada balajar sama sakali. Organ tubuh nang bapa takuni tadi adalah PUPIL MATA nang bisa baganal bila langsung takana rangsangan barupa surutan sinar. Makanya mata bagian bisa riplik manutup saurangan bila takana sinar atawa banda lain.”
“Huuuuuuuuuuuuuuuuuu…..!!!” jar kakanakan pulang.
“Nang kadua, khusus babiniannya kanapa maangkat tangan samuanya, baarti pikirannya carubu sunyaan atawa siap handak kawinan. Nah, nang katiga, ngini nang paling panting. Jaka organ tubuh nang sasuai wan bayangan ikam tadi penis, parcayalah: kada pacangan nyaman mun buhan kam kawin kaina. Bayangkan 10 kali lipat baganalnya, bisa-bisa sarak samalaman ja.”
“Huuuuuuuuuuuuuu……!!!” jar kakanakan lakiannya riuh manawakan babiniannya.
bjn_Latn zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ace_Latn bjn_Latn bjn_Latn bjn_Latn bjn_Latn bjn_Latn